Нельга не адзначыць: цяперашняя эканамічная сітуацыя ў свеце няпростая, што не можа не адбівацца на нашай краіне. Таму зрабіць удалося далёка не ўсё. Але гэта значыць, што ўсім нам ёсць над чым працаваць у будучыні. І гаворка ідзе не толькі аб аплаце працы, ва ўсе часы не менш важнае значэнне мае ўзровень сацыяльных гарантый работнікам. Варта нагадаць, што напрыканцы мінулага года паміж урадам, Федэрацыяй прафсаюзаў і аб’ядананнямі наймальнікаў заключана новае генеральнае пагадненне на 2016—2018 гады, якое па некаторых пазіцыях паляпшае ўмовы папярэдняга генпагаднення ў плане аплаты працы, прававой абароны работнікаў, гарантавання аховы працы. Новае генеральнае пагадненне стане асновай для галіновага пагаднення на 2016—2019 гады, а яно, у сваю чаргу, асновай для мясцовых пагадненняў і калектыўных дагавораў канкрэтных арганізацый. І, дарэчы, заўважу, што праект галіновага пагаднення ўжо падрыхтаваны, а яго падпісанне, як чакаецца, адбудзецца ў лютым — сакавіку.